Dun Kalċ li kien iben Franġisku u Elena twieled B'Kara fit-2 ta' Lulju 1821 u ġie mgħammed fl-istess jum minn Dun Ġużepp Sammut. Huwa ġie ordnat saċerdot minn Mons. Publiju Sant, Isqof titulari ta' Larada fit-1845, u tliet snin wara ngħata il- lawrja ta' Duttur fit-teoloġija mill-Università ta' Malta f'ċerimonja li saret fil-Knisja tal-Ġiżwiti fil-Belt fit-8 t' Awissu 1848. Fl-ewwel tmien snin tas-saċerdozju nsibu lil Dun Kalċ iwettaq il- Ministeru Pastorali permess tat-tagħlim tad-duttrina, il-qrar u il- Predikazzjoni bħala predikatur insibuh bejn 1845 u 1853. Għamel eżercizzi darba f'Ħad-Dingli u darbtejn fil-Knisja ta' San Pawl, ir-Rabat. Għamel il- priedki tar-randan fil-katidral u fil-parroċċa ta' Villa Lija. Għallem wkoll fis-Seminarju. Fil-21 ta' Diċembru 1853 Dun Kalċ ħa il-pussess bħala Prepostu Arċipriet. F'Marzu 1866 wara konkors ieħor il-Prepostu Agius ġie maħtur Kanonku Penitenzier tal-katidral u ħa il-pussess fil-Knisja Katidrali nhar it-8 ta' April minn dikjarazzjoni iffirmata minnu bid-data tat-13 t' April ta' l-istess sena. Nafu wkoll kemm kien id-dħul tal- Prepostu f'dan iż-żmien. Minn din id- dikjarazzjoni nafu li d-dħul tal-Prepostu kien ilaħħaq 2045 skud 2 tari u 12-il grami. Dun Kalċ ma damx wisq igawdiha id- dinjità ta' Kanonku tal-katidral għax wara sena tagħtu puplesija u miet fil-21 ta' Settembru 1867. Il-funeral tiegħu sar fil-Katidral ta' l-Imdina u wara il-katavru ġie meħud fil-Kolleġġjata Elenjana fejn wara li tkanta l-Uffiċju tal-Mejtin ġie midfun fil-qabar tal-Preposti.